b'\n_START_ARTICLE_\nEmma Adenauer\n_START_SECTION_\nLiv og virke\n_START_PARAGRAPH_\nEmma Weyer ble f\xc3\xb8dt som datter av Emmanuel Weyer (1836-1884), direkt\xc3\xb8r i K\xc3\xb6lner R\xc3\xbcckversicherungsgesellschaft, og Emilie Weyer, f\xc3\xb8dt Wallraf (1849-1911), en s\xc3\xb8ster av riksdagspresident Max Wallraf. Familien Weyer h\xc3\xb8rte til K\xc3\xb6lns overklasse, og aktive katolikker._NEWLINE_Etter \xc3\xa5 ha g\xc3\xa5tt p\xc3\xa5 den h\xc3\xb8yere pikeskole (Lyzeum) i K\xc3\xb6ln fra 1890 til 1897, gikk Emma fra 1897 til 1898 p\xc3\xa5 Erziehungs-Anstalt der Englischen Fr\xc3\xa4ulein zu W\xc3\xbcrzburg. Det dreide seg om pikeskole (realskole) som fulgte oppdragelsesidealene til den engelske Mary Ward (1585-1645). Det ble undervist i kristendom, fransk, engelsk, h\xc3\xa5ndarbeid og musikk. Fra 1898 til 1901 studerte hun spr\xc3\xa5k med tanke p\xc3\xa5 \xc3\xa5 bli l\xc3\xa6rer._NEWLINE_Sommeren 1901 ble hun kjent med Konrad Adenauer, i tennisklubben \xc2\xabPudelna\xc3\x9f\xc2\xbb (\xc2\xabs\xc3\xb8kkv\xc3\xa5t\xc2\xbb), et sted det ble spilt tennis i all slags v\xc3\xa6r. Emmas kusine Ella Wahlen den senere sosialpolitiker og hustru til sosiologen Benedikt Schmittmann, hadde f\xc3\xb8rt dem sammen. Hun var Konrads f\xc3\xb8rste kj\xc3\xa6rlighet. De ble forlovet 21. juni 1902 og giftet seg, f\xc3\xb8rst borgerlig 26. januar 1904, og deretter i Lindenthal kirke, 28. januar 1904._NEWLINE_Bryllupet ble feiret i hotell Gro\xc3\x9fer Kurf\xc3\xbcrst. Deretter reiste paret p\xc3\xa5 en fire ukers bryllupsreise, til Sveits, Frankrike og Italia. Paret bodde i forskjellige leiligheter i K\xc3\xb6ln, inntil de i 1911 flyttet inn i eget hus i Max Bruch-Stra\xc3\x9fe 6 i K\xc3\xb6ln-Lindenthal._NEWLINE_Paret fikk tre barn. Konrad ble f\xc3\xb8dt 21. september 1906 og p\xc3\xa5 samme dato i 1910, Max. Datteren Ria ble f\xc3\xb8dt 7. oktober 1912._NEWLINE_Emma Adenauer led av en ryggradsforkrumming, som etter den f\xc3\xb8rste f\xc3\xb8dselen skadet hennes nyrefunksjon. Dette forverret seg med \xc3\xa5rene. Hun fikk i 1916 en soppforgiftning som i f\xc3\xb8lge familien f\xc3\xb8rte til hennes d\xc3\xb8d. If\xc3\xb8lge historikeren Henning K\xc3\xb6hler kunne denne soppforgiftningen likevel ikke f\xc3\xb8re til nyresvikten, som medf\xc3\xb8rte at hun d\xc3\xb8de 6. oktober 1916, 36 \xc3\xa5r gammel.'